b"\n_START_ARTICLE_\nLeopold Magenti i Chelvi\n_START_SECTION_\nBiografia\n_START_PARAGRAPH_\nLa facilitat de Magenti en la interpretaci\xc3\xb3 pian\xc3\xadstica, sumada a la seua creativitat, van fer possible que debutara a molt curta edat com a compositor de l'obra per a banda La muntanyeta d'Alberic, tamb\xc3\xa9 coneguda com a Alberic._NEWLINE_Estudi\xc3\xa0 a Val\xc3\xa8ncia amb Juan Cort\xc3\xa9s, a Madrid amb Joaqu\xc3\xadn Turina i a Par\xc3\xads amb Joaquim Nin. Realitz\xc3\xa0, des dels 21 anys, importants gires per Europa, acompanyant solistes de la talla de Gaspar Cassad\xc3\xb3, Costa i Andr\xc3\xa9s Segovia. Com a pianista solista destac\xc3\xa0 en la interpretaci\xc3\xb3 de l'obra de Fr\xc3\xa9d\xc3\xa9ric Chopin i Isaac Alb\xc3\xa9niz._NEWLINE_El seu prop\xc3\xb2sit era convertir-se en pianista, instrument en qu\xc3\xa8 havia demostrat les seues condicions de virtu\xc3\xb3s, per\xc3\xb2 desgraciadament una lesi\xc3\xb3 al canell dret li ho va impedir. Com a cronista musical va treballar a La Voz Valenciana. La seua cr\xc3\xadtica es va centrar en tres aspectes b\xc3\xa0sics: els concerts organitzats per la Societat Filharm\xc3\xb2nica, el concerts als Jardins del Real i el Certamen de Bandes Civils de la Fira de Juliol._NEWLINE_L'any 1924 estren\xc3\xa0 la seua primera obra l\xc3\xadrica, El amor est\xc3\xa1 en peligro. En aquesta etapa de la seua vida va alternar el seu treball com a telegrafista amb la composici\xc3\xb3 d'obres l\xc3\xadriques. Obres com El ruise\xc3\xb1or de la huerta, La labradora i La barbiana foren els seus primers grans \xc3\xa8xits com a compositor de sarsuela._NEWLINE_Magenti visqu\xc3\xa9 a Madrid des del 1931 fins a la guerra, quan, junt amb la seua fam\xc3\xadlia, torn\xc3\xa0 a Val\xc3\xa8ncia per a dedicar-se a l'ensenyan\xc3\xa7a i a la composici\xc3\xb3._NEWLINE_Form\xc3\xa0 una companyia l\xc3\xadrica amb la qual va fer gira per diferents ciutats d'Espanya. Va ser catedr\xc3\xa0tic de piano del Conservatori Superior de M\xc3\xbasica de Val\xc3\xa8ncia fins a l'any 1964. L'any 1946 compongu\xc3\xa9 La cotorra del Mercat, revista musical de gran \xc3\xa8xit i deriv\xc3\xa0 la seua obra a la m\xc3\xbasica simf\xc3\xb2nica, tot component, entre altres peces, Estampas Mediterr\xc3\xa1neas._NEWLINE_En la seua \xc3\xbaltima etapa va compondre tamb\xc3\xa9 himnes molt populars a Val\xc3\xa8ncia, com l'Himne de la Coronaci\xc3\xb3 de la Mare de D\xc3\xa9u del Puig, l'Himne al Primer Marqu\xc3\xa9s del T\xc3\xbaria, i l'Himne a l'Artista Faller._NEWLINE_El 22 de juliol de 1969 va morir a l'edat de 74 anys.\n_START_SECTION_\nObres\n_START_PARAGRAPH_\n(Llista no exhaustiva)"